

LATVIJAS REPUBLIKA

**DOBELES NOVADA DOME**

Brīvības iela 17, Dobele, Dobeles novads, LV-3701

Tālr. 63707269, 63700137, 63720940, e-pasts dome@dobele.lv

**LĒMUMS**

**Dobelē**

**2022. gada 27. janvārī Nr.38/2**

(prot.Nr.2, 38.§)

**Par Dobeles novada domes saistošo noteikumu Nr.10 „Par pašvaldības palīdzību audžuģimenei, aizbildnim, bērnam bārenim un bez vecāku gādības palikušam bērnam” apstiprināšanu galīgajā redakcijā**

 Dobeles novada dome, ievērojot Vides aizsardzības un reģionālās attīstības ministrijas 2022.gada 24.janvāra atzinumu Nr. Nr.1-18/591 “Par saistošajiem noteikumiem Nr.10”, pamatojoties uz likuma “Par pašvaldībām” 21.panta pirmās daļas 27.punktu, NOLEMJ:

1. Precizēt 2021.gada 29.decembra Dobeles novada domes saistošos noteikumus Nr. 10 „Par pašvaldības palīdzību audžuģimenei, aizbildnim, bērnam bārenim un bez vecāku gādības palikušam bērnam” (turpmāk tekstā – saistošie noteikumi), izsakot saistošo noteikumu 3.punktu šādā redakcijā: “3. Pašvaldības piešķirto pabalstu, izņemot mājokļa pabalstu, pārskaita uz pabalsta pieprasītāja iesniegumā norādīto kredītiestādes kontu.”.

2. Apstiprināt saistošos noteikumus to galīgajā redakcijā (lēmuma pielikumā).

3. Publicēt saistošos noteikumus oficiālajā izdevumā “Latvijas Vēstnesis”. Saistošie noteikumi stājas spēkā nākamajā dienā pēc to publicēšanas oficiālajā izdevumā “Latvijas Vēstnesis”.

4. Saistošos noteikumus pēc to stāšanās spēkā publicēt pašvaldības tīmekļa vietnē www.dobele.lv un nodrošināt saistošo noteikumu pieejamību Dobeles novada pašvaldības administrācijas ēkā un pagastu pārvaldēs.

5. Kontroli par šī lēmuma izpildi veikt Dobeles novada pašvaldības izpilddirektoram.

Domes priekšsēdētājs I.Gorskis



LATVIJAS REPUBLIKA

**DOBELES NOVADA DOME**

Brīvības iela 17, Dobele, Dobeles novads, LV-3701

Tālr. 63707269, 63700137, 63720940, e-pasts dome@dobele.lv

Apstiprināti ar

Dobeles novada domes 2021.gada 29. decembra

lēmumu Nr.321/19 (protokols Nr.19)

Precizēti ar

Dobeles novada domes 2022.gada 27. janvāra

lēmumu Nr.38/2 (protokols Nr.2)

**2021.gada 29.decembrī Saistošie noteikumi Nr.10**

**Par pašvaldības palīdzību audžuģimenei, aizbildnim, bērnam bārenim**

**un bez vecāku gādības palikušam bērnam**

Izdoti saskaņā ar likuma “Par pašvaldībām” 43. panta trešo daļu, likuma "Par palīdzību dzīvokļa jautājumu risināšanā" [25.2 panta](http://likumi.lv/ta/id/68488-socialo-pakalpojumu-un-socialas-palidzibas-likums#p25.2) pirmo un piekto daļu, Ministru kabineta 2005. gada 15. novembra noteikumu Nr. 857 “Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās” 22.punktu

**I. Vispārīgie jautājumi**

1. Saistošie noteikumi (turpmāk – noteikumi) nosaka Dobeles novada pašvaldības (turpmāk – pašvaldība) pabalstus audžuģimenei vai specializētajai audžuģimenei (turpmāk – audžuģimene), aizbildnim, kā arī bērnam bārenim un bez vecāku gādības palikušam bērnam (turpmāk – bārenis) pēc pilngadības sasniegšanas, pabalstu apmēru, piešķiršanas un izmaksas kārtību.

2. Pašvaldība piešķir šādus pabalstus:

2.1. Audžuģimenei pašvaldība piešķir:

2.1.1. pabalstu bērna uzturam;

2.1.2. pabalstu apģērba un mīkstā inventāra iegādei;

2.1.3. pabalstu bērna izglītībai un audzināšanai;

2.1.4. pabalstu transporta izdevumu segšanai;

2.2. Pabalstu aizbildnim;

2.3. Bārenim pašvaldība piešķir:

2.3.1. vienreizēju pabalstu patstāvīgas dzīves uzsākšanai;

2.3.2. vienreizēju pabalstu sadzīves priekšmetu un mīkstā inventāra iegādei;

2.3.3. pabalstu ikmēneša izdevumiem bārenim – mācību iestādes audzēknim;

2.3.4. mājokļa pabalstu.

3.Pašvaldības piešķirto pabalstu, izņemot mājokļa pabalstu, pārskaita uz pabalsta pieprasītāja iesniegumā norādīto kredītiestādes kontu.

**II. Pabalsti audžuģimenei**

4. Pabalstus audžuģimenei ir tiesības saņemt audžuģimenei, kurai ir noslēgts līgums ar pašvaldību par bērna ievietošanu audžuģimenē, izņemot Noteikumu 2.1.4. apakšpunktā minēto pabalstu, kuru ir tiesības saņemt laulātiem (personai) pēc audžuģimenes mācību programmas apgūšanas un Dobeles novada Bāriņtiesas (turpmāk – Bāriņtiesa) lēmuma par audžuģimenes statusa piešķiršanu pieņemšanas.

5. Pabalsta bērna uzturam apmērs ir 300 *euro* mēnesī katram audžuģimenē ievietotam bērnam. Par nepilnu mēnesi pabalsta bērna uzturam apmērs tiek aprēķināts proporcionāli dienu skaitam.

6. Pabalsts apģērba un mīkstā inventāra iegādei tiek piešķirts 250 *euro* apmērā katram audžuģimenē ievietotam bērnam.

7. Noteikumu 6.punktā minētais pabalsts ir vienreizējs un tiek piešķirts pēc līguma par bērna ievietošanu audžuģimenē noslēgšanas.

8. Pabalsta bērna izglītībai un audzināšanai apmērs 12 mēnešu periodā ir 250 *euro* katram audžuģimenē ievietotam bērnam.

9. Pabalsts transporta izdevumu segšanai ir vienreizējs un tā apmērs ir 50 *euro*. Pabalstu piešķir laulātiem (personai), kuri apguvuši audžuģimenes mācību programmu ārpus Dobeles novada administratīvās teritorijas.

**III. Pabalsts aizbildnim**

10.Pašvaldība aizbildnim piešķir pabalstu bērna izglītībai un audzināšanai.

11.Pabalsta bērna izglītībai un audzināšanai apmērs 12 mēnešu periodā ir 250 *euro* katram aizbildnībā esošam bērnam.

**IV. Pabalsti bārenim**

12. Pabalstus bārenim ir tiesības saņemt bārenim, par kura ārpusģimenes aprūpi lēmumu ir pieņēmusi Bāriņtiesa.

13. Vienreizēja pabalsta patstāvīgas dzīves uzsākšanai apmērs ir 218 *euro*, personai ar invaliditāti kopš bērnības - 327 *euro*.

14. Vienreizēja pabalsta sadzīves priekšmetu un mīkstā inventāra iegādei apmērs ir 821 *euro.*

15. Pabalsts ikmēneša izdevumiem bārenim – mācību iestādes audzēknim ir 109 *euro* mēnesī, personai ar invaliditāti kopš bērnības 163 *euro* mēnesī.

16. Pabalstu ikmēneša izdevumiem bārenim – mācību iestādes audzēknim ir tiesības saņemt bārenim, ja viņš:

16.1. turpina mācības vispārējās vai profesionālās izglītības iestādē, kas ir tiesīga izsniegt valsts atzītus vispārējās izglītības vai valsts atzītus profesionālo izglītību un profesionālo kvalifikāciju apliecinošus dokumentus, un saskaņā ar izglītības jomu regulējošajos normatīvajos aktos noteikto kārtību sekmīgi apgūst izglītības programmu;

16.2. turpina studijas augstskolā vai koledžā, kas ir tiesīga izsniegt valsts atzītus diplomus, un saskaņā ar studiju procesu regulējošajos normatīvajos aktos noteikto kārtību sekmīgi apgūst studiju programmu.

17. Mājokļa pabalstu bārenim piešķir izdevumu par dzīvojamās telpas lietošanu un izdevumu par pakalpojumiem, kas saistīti ar dzīvojamās telpas lietošanu, segšanai.

18. Mājokļa pabalsta saņemšanai bārenis Sociālajā dienestā iesniedz īres līguma kopiju, uzrādot oriģinālu.

19. Mājokļa pabalstu piešķir un izmaksā Ministru kabineta 2020.gada 17.decembra noteikumu Nr.809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu” 3.pielikumā “Mājokļa pabalsta aprēķināšanai izmantojamās izdevumu pozīciju minimālās normas” noteiktajā kārtībā.

20. Mājokļa pabalstu piešķir un izmaksā vienu reizi mēnesī, iesniedzot iepriekšējā mēneša ar mājokļa lietošanu saistītos izdevumus, cietā kurināmā iegādei- vienu reizi kalendārā gadā.

21. Pabalstus bārenim ir tiesības saņemt līdz 24 gadu vecuma sasniegšanai.

**V. Lēmuma pieņemšanas, apstrīdēšanas un**

**pārsūdzēšanas kārtība**

22. Iesniegumu pabalsta saņemšanai audžuģimene, aizbildnis vai bārenis iesniedz Dobeles novada Sociālajā dienestā (turpmāk – Sociālais dienests). Iesniegumu Noteikumu 2.1.4.apakšpunktā minētā pabalsta saņemšanai audžuģimene iesniedz Dobeles novada Bāriņtiesā.

23. Lēmumu par pabalsta, izņemot Noteikumu 2.4.apakšpunktā minēto pabalstu, piešķiršanu vai atteikumu to piešķirt pieņem Sociālais dienests viena mēneša laikā no iesnieguma saņemšanas brīža. Lēmumu par Noteikumu 2.4.apakšpunktā minētā pabalsta piešķiršanu vai atteikumu to piešķirt pieņem Bāriņtiesas priekšsēdētājs piecu dienu laikā no iesnieguma saņemšanas brīža.

24. Sociālā dienesta un Bāriņtiesas priekšsēdētāja pieņemto lēmumu var apstrīdēt Dobeles novada domē Administratīvā procesa likumā noteiktajā kārtībā.

25. Dobeles novada domes lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā.

**VI. Noslēguma jautājumi**

26. Atzīt par spēku zaudējušiem Dobeles novada domes 2016.gada 28.janvāra saistošos noteikumus Nr. 2 “Par pašvaldības palīdzību audžuģimenei, aizbildnim, bērnam bārenim un bez vecāku gādības palikušam bērnam”.

27. Atzīt par spēku zaudējušiem Auces novada domes 2017.gada 28.decembra saistošos noteikumus Nr. 11 “Par sociālajiem pabalstiem bez vecāku gādības palikušajiem bērniem un audžuģimenēm”.

28. Atzīt par spēku zaudējušiem Tērvetes novada domes 2015.gada 19.marta saistošos noteikumus Nr. 5 “Par pašvaldības palīdzību bāreņiem un bez vecāku gādības palikušajiem bērniem pēc pilngadības sasniegšanas Tērvetes novadā”.

Domes priekšsēdētājs I.Gorskis

**Saistošo noteikumu Nr.10 “Par pašvaldības palīdzību audžuģimenei, aizbildnim, bērnam bārenim un bez vecāku gādības palikušam bērnam”
paskaidrojuma raksts**

|  |  |
| --- | --- |
| Paskaidrojuma raksta sadaļa | Informācija |
| 1. Projekta nepieciešamības pamatojums | Saskaņā ar Administratīvo teritoriju un apdzīvotu vietu likuma Pārejas noteikumu 17. punktu, 2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Pamatojoties uz iepriekš minēto, ir izstrādāti jauni saistošie noteikumi "Par pašvaldības palīdzību audžuģimenei, aizbildnim, bērnam bārenim un bez vecāku gādības palikušam bērnam ". Saskaņā ar [Bērnu tiesību aizsardzības likuma](http://likumi.lv/ta/id/49096-bernu-tiesibu-aizsardzibas-likums) [12.panta](http://likumi.lv/ta/id/49096-bernu-tiesibu-aizsardzibas-likums#p12) ceturto daļu un [43.panta](http://likumi.lv/ta/id/49096-bernu-tiesibu-aizsardzibas-likums#p43) pirmo daļu un Ministru kabineta 2005.gada 15.novembra noteikumu Nr.857 "[Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās](http://likumi.lv/ta/id/121592-noteikumi-par-socialajam-garantijam-barenim-un-bez-vecaku-gadibas-palikusajam-bernam-kurs-ir-arpusgimenes-aprupe-ka-ari-pec-arp...)" 27., 30., 31., 31.1 un 31.2punktu, Ministru kabineta 2018. gada 26. jūnija noteikumu Nr. 354 „Audžuģimenes noteikumi“ 78. punktu, pašvaldībai ir jānodrošina Ministru kabineta noteiktās sociālās garantijas pilngadīgajiem bāreņiem un bez vecāku gādības palikušajiem bērniem pēc pilngadības sasniegšanas. Likumā „Par palīdzību dzīvokļa jautājumu risināšanā“ 25.2 pantā pašvaldībai noteikts pienākums sniegt materiālu atbalstu pilngadību sasniegušiem bērniem bāreņiem un bērniem, kuri palikuši bez vecāku gādības, kā arī noteikt ar dzīvojamās telpas lietošanu saistīto izdevumu segšanas normatīvus. Ievērojot minēto, izdodami saistošie noteikumi, kas nosaka pašvaldības palīdzību audžuģimenei, bārenim un bez vecāku gādības palikušajam bērnam pēc pilngadības sasniegšanas līdz 24 gadu vecuma sasniegšanai. Saskaņā ar likuma “Par pašvaldībām” 43. panta trešo daļu dome var pieņemt saistošos noteikumus arī, lai nodrošinātu pašvaldības autonomo funkciju un brīvprātīgo iniciatīvu izpildi. Dobeles novada Sociālais dienests ierosina lemt par pabalsta piešķiršanu audžuģimenei - bērna izglītībai un audzināšanai, kā arī noteikt, ka minēto pabalstu ir tiesības saņemt arī aizbildnim. Savukārt Dobeles novada bāriņtiesa rosina lemt par pabalstu transporta izdevumu segšanai piešķiršanu laulātajiem vai personai, kura apguvusi audžuģimenes mācību programmu. |
| 2. Īss projekta satura izklāsts11 | Saistošie noteikumi nosaka pašvaldības pabalstus audžuģimenei: pabalstu bērna uzturam, pabalstu apģērba un mīkstā inventāra iegādei, pabalstu bērna izglītībai un audzināšanai, pabalstu transporta izdevumu segšanai, pabalstu aizbildnim bērna izglītībai un audzināšanai un pabalstus bārenim.  |
| 3. Informācija par plānoto projekta ietekmi uz pašvaldības budžetu | 2022. gadā plānotie finanšu līdzekļi 126 627 euro un papildus nepieciešami 10 000 euro palielinājuma kompensēšanai |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināma. |
| 5. Informācija par administratīvajām procedūrām | Saistošo noteikumu izpildi nodrošina Dobeles novada Sociālais dienests un Dobeles novada Bāriņtiesa.  |
| 6. Informācija par konsultācijām ar privātpersonām | Nav attiecināma. |

Domes priekšsēdētājs I.Gorskis